Avtalens tapere:  De unge , de uføre og  sliterne.

Etter 7 år med privat pensjon så visste forhandlerne så vel om problemene når de samme prinsippene skulle innføres i offentlig pensjon: 
LO-kongressen 2017 oppsummerte det slik: ”Pensjonsreformen og senere endringer kan vise seg å gi en total pensjon som ikke sikrer en pensjon å leve av for dagens unge, uføretrygdede, de som mister jobben i en AFP-bedrift før fylte 62 år og de som må gi seg tidlig i arbeidslivet.”
Hele begrunnelsen fra fagbevegelsens ledelse for å forhandle fram en påslagsordning var å sikre dagens unge en verdig pensjon og sikre sliterne. Da er det trist se at de unge og sliterne er avtalens tapere.  Er de ung i sliterjobb så er  det ikke lystelig lesning.

Gode overgangsordninger, de unge sviktes.
Alle født før 1963 får beholde dagens ordninger. For de første 7 årskull etter 1962 gis det et ekstratillegg. Opptjening før 2020 får du med deg, men verdien reduseres. 10 års opptjening gir nå 1/3 av full pensjon. Nå skal det bare gi ¼.  Er du født i 1993 eller seinere så er all opptjening i ny ordning og alle midlertidige tillegg er for lengst opphørt.  Som i 2008 gis det midlertidige tillegg til middelaldrende for å få et ja i avstemninga, mens de unge må håpe de holder seg friske, har en jobb å bli gammel i og en arbeidsgiver som setter pris på eldre.
Ingen ting til sliterne.

Alle hadde trodd det kom et slitertillegg. Et tillegg som skulle gå bare til de som sluttet tidlig og faktisk slutter å arbeide, helt eller delvis.  LOs representantskap vedtok 27.2 i år et hovedkrav ved tariffoppgjøret at dette må innføres i privat sektor. Når forhandlerne i offentlig sektor kommer hjem uten slitertillegg, så rammer det også håpet for alle i privat sektor om endelig å få dette på plass.
Det de kommer hjem med er et midlertidig tillegg på 0,15 G =14 000 årlig til 1963-årskullet. Så vidt jeg kan forstå, her er avtalen uklar, så er det ikke en gang livsvarig, men gis bare fram til du fyller 67 år. Så trappes det ned til 0 for de som er født i 1970. For å få tillegget må du fratre din stilling og det er null å få om du har mindre enn 15 år tjenestetid.

Sviket er at et varig problem skal løses med et midlertidig tillegg.  Dette er nøyaktig det samme vi ble møtt med da privat AFP ble innført i 2008. De som nærmet seg pensjonsalderen ble kjøpt til å stemme ja,  de unge slitere ble ofret. Argumentet var at morgendagens arbeidsliv ikke ville være slitsomt. Når LOs nestleder Peggy Følsvik i Klassekampen mandag 5. Mars 2018 sier at dette er noe av det viktigste vi har fått til, så var ikke ambisjonene store.
Ingen ting til uføre.

4 av 10 kvinner, tre av ti menn er uføre når de går over på alderspensjon ved 67 år.  Det skulle ikke være mulig å inngå en avtale som ikke omfattet uføre.  Men det er akkurat det de har gjort.  Det eneste avtalen sier er at uføres alderspensjon skal stå i et rimelig forhold til arbeidsføres alderspensjon.  I privat sektor tolket Stortinget det slik at uføre kunne ikke tjene mer enn de som gikk av tidlig med AFP og  stanset derfor opptjeningen av alderspensjon ved 62 år. I tillegg til null AFP. Det er all mulig grunn til å tro at det samme vil skje i offentlig sektor. 
Usikkert for unge i yrker med særaldersgrense.

Det overlates til regjering og Storting å bestemme hvilke stillinger som skal ha særaldersgrenser.  Personer som har mindre enn 10 år igjen til særaldergrensen, inklusive 85-årsregelen. skal ikke tape.  Det betyr at 85-årsregelen er oppgitt for alle som har mer enn 10 år igjen.   Formuleringen ”sikrer pensjonsnivået” er ikke veldig forpliktende. Det forutsettes en avtale, men hva skjer om ikke partene blir enige?

Alleårsopptjening ekstra dårlig for offentlig ansatte.

Det skal betales inn 5,7% av lønna di årlig. Skal det bli penger av det må du ha mange års opptjening med full lønn. I dag har kommuneansatte gjennomsnittlig 30 år,  lærere og sykepleiere 35 år og statsansatte 38 år opptjening når de blir pensjonert. Fortsetter det slik vil de komme svært dårlig ut av ny ordning.  Derfor forutsettes det at de i framtida vil jobbe mange flere år.  
Offentlig ansatte kan deles i to grupper, de som starter tidlig i arbeidslivet, men ofte har tunge jobber og må gi seg tidlig og de som begynner seint i arbeidslivet   på grunn av lang utdanning.  Sjøl om den siste gruppa jobber lenger, så er det mye som tyder på at framtida vil kreve enda flere år med utdanning og videreutdanning. Og  blir arbeidet i de store kvinnedominerte yrkene, renhold, pleie og omsorg, barnehage så mye lettere?

Å erstatte sluttlønn med gjennomsnittslønn passer dårlig i det offentlige.

Den gjennomsnittlige  stats og kommune ansatte må arbeide 36 år i full jobb til 66 år for å komme like godt ut av ny ordning. Men dersom sluttlønna er 10 % høyere enn gjennomsnittslønna, slik det  er i stat og kommune,  så kreves det  40 år. Og er gjennomsnittslønna 17 % høyere, slik det er for sykepleiere, så kreves det 42 år. Da skal du begynne tidlig og holde lenge.

Du taper ikke lenger en million om du mister AFP, bare trekvart million.

Det innføres betinget pensjon for de som mister retten til AFP. Det skal innbetales 3% av lønna årlig til en tilleggspensjon.  Er du født i 1993, mister jobben etter 20 år, så får du et tillegg til folketrygda på 2,6% av lønna fra 62 år. Hadde du vært i jobb til 62 ville det blitt firedoblet. Alt er bedre enn dagens ingenting, men minstekravet er at en skal få med seg all opptjening i AFP i de årene en har jobbet der det er AFP, 4,21% av all lønn, alle tillegg, alle ekstrajobber slik AFP fungerer for de som er i jobb til 62 år.

Samordningsranet beholdes, men mer til lavtlønte.
Alle skal få beholde 2% av opptjening i folketrygda samt 2,5 G.  Er du født i 1993, tjent 500 000  i 35 år og går av ved 62 år så får du 12 700 ekstra årlig.  Har du tjent  bare 300 000 så får du bare 1000 kr. mindre årlig.  Beløpet er så lite at det ikke forandrer penjonslivet.  Økonomisk er det ikke stort bedre enn regjeringens lovforslag som alle organisasjoner mente var et ran. Først og fremst er nok dette laget for at flere lavtlønte skal få anledning til å gå av ved 62 år, men de ender som minstepensjonister.

Retten til å gå av ved 62 år.

Det sies ingenting i denne avtalen om hva som teller med når det skal beregnes om du har tjent nok til å få gå av.  I privat sektor regnes ikke innskuddspensjonen med. 

Kvalifikasjonskrav.

Nå skjerpes kravene for å få AFP også i offentlig sektor slik at du også der må være ansatt 7 av de 9 siste år før du fyller 62 år. I dag er krava så snille at  så godt som alle som er ansatt ved 62 år får retten. 

I privat sektor er det kvalifikasjonskrava som hindre flest å oppnå AFP. Av 1955 –årgangen var det hele 13% som mistet AFP av den grunn og prosenten øker.

Hva skjer ved et nei i uravstemningen?
Da videreføres dagens ordning.  Den er bedre for de som ikke er sikre på at de aldri vil bli  ufør og vil kunne stå i arbeid til 67 år eller lenger med 40 års opptjening.  Om du da ikke er  blant alle de som nå tilbys gode overgangsordninger for å stemme ja og sikre deg sjøl.

